Vaasalainen Armi, 52 on elänyt sähkölämmitteisessä talossaan sosiaalitoimen virheen vuoksi puolitoista vuotta ilman sähköä.

VAASA Keskipäivällä talossa on niin hämärää, ettei siellä pysty lukemaan, vaikka on päivän valoisin aika.

Kosteus hiipii nopeasti luihin ja ytimiin päällä olevista ulkovaatteista huolimatta. Keittiössä hengitys huuruaa, mutta olohuoneessa lämpöasteita on sentään noin 11.

- Eikä olisi sitäkään, ellen olisi viime viikolla hankkinut kaasulämmitintä, Armi sanoo. Lämmittimen lämpö tuntuu tosin kunnolla vain, jos seisoo aivan sen lähellä.

Olemme Armin luona omakotitalossa, jossa hän on kasvattanut neljä lastaan. Kaikesta näkee, että talon emäntä rakastaa kodin laittamista ja käsillä tekemistä: kaikkialla on koriste-esineitä, ja hyllyssä hymyilevät lastenlasten kuvat. Armi haluaisi kuitenkin eroon kodistaan, joka on välillisesti aiheuttanut hänen ahdinkonsa.

- Ennen niin rakas koti on nyt vankila, hän sanoo ja yrittää peittää kyyneleet.

Kohtalokas muutto

Vanhusten hoitajana työskennellyt Armi joutui terveyssyistä eläkkeelle kuutisen vuotta sitten. Eläke on nettona noin 720 euroa kuukaudessa, mikä ei riitä elämiseen sähkölämmitteisessä talossa. Vaasassa 1 500 neliön tontilla sijaitseva omakotitalo on todella rakas, mutta lähes viisi vuotta sitten Armin oli myönnettävä, ettei hän selviä lämmityslaskusta ja asuntolainasta. Hän pani talon myyntiin ja löysi edullisemman Jurvasta läheltä tytärtään.

Armi maksoi käsirahaa 8 000 euroa ja alkoi muuttaa. Kiinteistövälittäjä arvioi, että Vaasan talo menisi kaupaksi noin kolmessa kuukaudessa. Toisin kuitenkin kävi. Talouden taantuma vei ostajaehdokkaat, ja Armi hävisi käsirahan. Se ja uuden talon asuttamisesta syntyneet kulut jäivät velaksi vanhan asuntolainan päälle.

Ratkaiseva virhe

Sähkölämmitteisen talon sähkölasku voi talvikuukautena olla reilut 400 euroa. Armin eläkkeen pienuuden vuoksi yhtälö oli mahdoton. Hän haki ennaltaehkäisevää toimeentulotukea, jota hän sai pari vuotta sitten alle 600 euroa. Koska talokauppa ei onnistunut, Armi haki uudelleen toimeentulotukea. Sitä ei kuitenkaan myönnetty, koska sosiaalilautakunnan laskelmien mukaan hänen tulojensa olisi pitänyt riittää. Vasta jälkikäteen selvisi, että laskelmissa oli 264 euron virhe. Tämä summa vähennetään Armin eläkkeestä sähkövelasta.

Armilla ei ollut mahdollisuutta tarkistaa sosiaalitoimen laskelmia, eikä kukaan muukaan huomannut virhettä. Oikaisua on haettava Vaasan hallinto-oikeudesta, jonka ratkaisua Armi on odottanut kesäkuusta asti. Sähköt katkaistiin jo toukokuussa 2014.

- Sosiaalityöntekijä puhui puolestani sosiaalijohtajalle, mutta tämä sanoi, että antaa sähköjen mennä.

Armi oli laatinut yhdessä sosiaalityöntekijän kanssa tarkan suunnitelman, ja mm. sitoutunut maksamaan tuet takaisin, kun talo olisi myyty. Nyt hän on umpikujassa, ja velka kasvaa korkoa.

- Toivon nöyrästi apua, että pääsisin elämääni taas kiinni, Armi kirjoitti sosiaali- ja terveyslautakunnan yksilöjaostolle viime maaliskuussa. Apua ei myönnetty.

Tulosalueen johtaja Erkki Penttinen ei halunnut kommentoida asiaa Iltalehdelle.

Vessana ämpäri ja kuoppa

Sähköttömän talon vesiputket jäätyivät viime talvena.

Siksi talossa ei ole juoksevaa vettä.

Armi käy pesulla lastensa ja niiden ystävien luona, joille hän on kehdannut kertoa hädästään.

- En ole kertonut vanhemmilleni mitään, hän naurahtaa hermostuneesti.

Kun yksi parhaista ystävistä kuuli tilanteesta vähän aikaa sitten, hän kauhistui.

- Hän on tuonut kuumaa vettä termarilla ja koirille keksejä, Armi kiittää.

Termarille onkin käyttöä, koska talossa ei ole mikään normaalisti. Veden Armi hakee pojaltaan parin kilometrin päästä, lämmintä ruokaa ei pysty laittamaan, eikä vesivessa toimi.

- Tuossa mulla on ämpäri, ja kaivoin kuopan tontin reunaan, Armi kertoo nolon oloisena vessajärjestelyistä. Ne ovat sitäkin hankalammat, koska päällä pitää olla monta kerrosta vaatetta.

- Palelen sisältä koko ajan. Eikä täällä voi tehdä mitään. Olen vain.

Tulevaisuus pelottaa, koska kosteus nakertaa taloa.

- Voiko tätä enää kohtaa yrittää myydäkään, Armi tuskailee.

Hän puhuu ahdingostaan ällistyttävän rauhallisesti, eikä moiti kovilla sanoilla ketään. Mutta on asia, joka paljastaa hänen voivan todella huonosti: hän on menettänyt lähes kaikki hampaansa.

- Ne alkoivat vain lähteä ja loputkin heiluvat.

Verikokeet eivät paljastaneet hampaiden lähdön syytä, vaikka lääkäri epäili aluksi jopa keripukkia.

- Kai se sitten ihan vain stressiä on.

Näivertävä velkakierre

Armin velkakierre alkoi suhteellisen pienestä summasta, kun hän ei pystynyt maksamaan sähkölaskujaan.

Viime helmikuussa perintätoimiston maksuvaatimuksen mukaan summa oli 2 592, 78 euroa.

Summasta pääomaa oli 2 261,96 euroa, korkoa 155,82 ja perintäkuluja 175 euroa.

Lue myös: Näkökulma: Mihin unohtuivat Armin ihmisoikeudet?